b'\n_START_ARTICLE_\nMre\xc5\xbea (ozvezdje)\n_START_SECTION_\nZgodovina\n_START_PARAGRAPH_\nPrvo ozvezdje na tem obmo\xc4\x8dju je leta 1621 vpeljal Isaac Habrecht II na svojem nebesnem globusu (Rhombus).\xc2\xa0Francoski astronom Nicolas-Louis de Lacaille ga je zamenjal v 18. stoletju med svojo dvoletno ekspedicijo na Rtu Dobrega upanja. Poimenoval ga je "Le Reticule Rhomboide" v spomin na mre\xc5\xbeo v svojem teleskopu.\xc2\xa0V svojem zvezdnem katalogu (Coelum Australe Stelliferum) je ime latinil v Reticulum. William Croswell je tudi iz zvezd Mre\xc5\xbee ustvaril ozvezdje Marmor Sculptile v \xc4\x8dast Kri\xc5\xa1tofu Kolumbu, a se ime med astronomi ni prijelo._NEWLINE_Ozvezdje Mre\xc5\xbee so uradno priznali med prvim zasedanjem Mednarodne astronomske zveze (IAU) leta 1922. Meje tega in drugih ozvezdij je dolo\xc4\x8dil belgijski astronom\xc2\xa0Eug\xc3\xa8ne Delporte\xc2\xa0po rektascenzijah in deklinacijah za razdobje 1875. Objavil jih je leta 1930 v Delimination Scientifique des Constellations\xc2\xa0po naro\xc4\x8dilu IAU.\n_START_SECTION_\nPosebnosti\n_START_PARAGRAPH_\nSamo dve zvezdi sta svetlej\xc5\xa1i od magnitude 5: Alfa Mre\xc5\xbee (magnituda 3,3, 162 svetlobnih let, razred G8 II-III) in Beta Mre\xc5\xbee (dvojna zvezda, magnituda 3,84, 97 svetlobnih let; A: razvita orjakinja tipa K, razred K0 IVSB)._NEWLINE_Dvojna zvezda Epsilon Mre\xc5\xbee sestoji iz zvezde razred K2IV in bele pritlikavke. Oddaljena je pribli\xc5\xbeno 50 svetlobnih let. Leta 2000 so astronomi objavili dokaze o planetarnem spremljevalcu okoli zvezde A._NEWLINE_Zeta Mre\xc5\xbee je \xc5\xa1irok sistem dvojne zvezde, katerega zvezdi sta obe pribli\xc5\xbeno velikosti Sonca. Nahaja se 39 svetlobnih let stran od Zemlje. Sistem je postal znan, ko sta ga Ameri\xc4\x8dana Betty in Barney Hill, ki sta trdila, da so ju (med 19. in 20. septembrom 1961) ugrabili vesoljci, imenovala za dom njunih ugrabiteljev. \xc5\xa0lo je za prvi primer ugrabitve, ki je postal odmeven v javnosti._NEWLINE_Leta 2005 so v spiralni galaksiji NGC 1559 v ozvezdju Mre\xc5\xbee odkrili supernovo tipa 1a._NEWLINE_Pritlikava galaksija Reticulum II je obogatena s te\xc5\xbekimi elementi, ki so nastali v procesu-r . V tem procesu, imenovanem tudi rapid neutrin-capture process "proces hitrega ujetja nevtronov" nastane pribli\xc5\xbeno polovica atomskih jeder elementov te\xc5\xbejih od \xc5\xbeeleza.'